Brotið var blað í sögu Úteyinga þegar kona gekk í Veiðifélag Bjarnareyinga Brotið var blað í sögu Bjarnareyinga þegar kona gekk í félagið laugardaginn 4. janúar síðastliðinn . Bjarnarey hefur verið ansi mikið karlavígi mjög lengi eða síðan félagið var stofnað , lengi vel máttu konur ekki koma út í Bjarnarey líkt og aðrar úteyjar . Að okkar vitund þá eru Bjarnareyingar fyrstir til að vígja konu inn í félagið sem er virkilega vel gert og mættu hin félögin taka þá til fyrirmyndar . Það var hún Kristín Bernharðsdóttir sem braut þessa reglu með því að vera tekin inn í félagið 4. janúar 2020 . Kristín er dóttir Bernhards Ingimundarsonar og Fjólu Sigurðardóttur ( Dedda og Fjólu ) og er gift honum Sigurði Baldurssyni og eru þau nú bæði félagar og hafa mikið gaman af . Eins og sjá má á meðfylgjandi myndum þá eru þau virk í að koma og hjálpa til við viðhald í eynni . Kristín fór með félögunum til Grímseyjar fyrir síðasta lundaball til að veiða fyrir ballið , hún hafði aldrei veitt lunda áður og gekk það vel að hennar sögn . Þeir Ómar Krabbi og Pétur Steingríms veiddu og veiddu og ég kippti ( að kippa þýðir að binda saman lundana í búnt líkt og á myndinni sem fylgir með af Kristínu með kippu af lunda ) Bjarnareyingar eru með lokaða facebooksíðu þar sem Pétur Steingrímsson óskar Kristínu til hamingju með að vera fyrsta konan sem samþykkt er inni í Veiðifélag Bjarnareyju . “ Ég hef frábæra reynslu af dugnaði Kristínar frá því í Grímsey s.l. sumar þegar við Bjarnareyingar fórum þangað til veiði á lunda fyrir lundaballið . Skemmtileg , jákvæð og umfram allt harðduglegur kvenmaður og er ekkert að væla þó þurfi að taka til hendinni . Sama hvort það var að elda , smyrja brauð handa okkur , veiða lunda eða hamfletta , ekkert mál hjá minni . Fyrir nokkrum árum hefði þetta aldrei gerst en karlrembuvígin falla eitt af öðru og er það bara gleðiefni . “ segir Pétur .